कहा था- केंद्र ने उद्योगपतियों का 8 लाख करोड़ कर्ज माफ किया, 7 अगस्त को सुनवाई
Rahul Gandhi And Arvind Kejriwal false statements Allegations Case - राहुल गांधी और अरविंद केजरीवाल के खिलाफ दिल्ली हाईकोर्ट में एक जनहित याचिका दायर की गई है। इसमें आरोप लगाया गया है कि दोनों नेताओं ने उद्योगपतियों के 8 लाख करोड़ रुपए के कर्ज माफ होने के झूठे बयान दिए हैं
राहुल गांधी और अरविंद केजरीवाल के खिलाफ दिल्ली हाईकोर्ट में एक जनहित याचिका दायर की गई है। इसमें आरोप लगाया गया है कि दोनों नेताओं ने उद्योगपतियों के 8 लाख करोड़ रुपए के कर्ज माफ होने के झूठे बयान दिए हैं। कर्ज माफी को लेकर झूठी खबरें भी फैलाई हैं। याचिका में कहा गया है कि इनके बयान दो बड़े मीडिया संस्थानों के सोशल मीडिया प्लेटफॉर्म पर हैं, जिन्हें हटाया जाए।
चीफ जस्टिस सतीश चंद्र शर्मा और जस्टिस सुब्रमण्यम प्रसाद की बेंच ने याचिकाकर्ता को केस से जुड़े डॉक्यूमेंट्स जमा करने का आदेश दिया है। मामले में सुनवाई 7 अगस्त को होगी।
पढ़िए याचिकाकर्ता ने मामले को लेकर कोर्ट में क्या कहा? 
1. उद्योगपतियों की कर्जमाफी नहीं हुई
यह याचिका किसान और सामाजिक कार्यकर्ता होने का दावा करने वाले सुरजीत सिंह यादव ने दायर की है। उनकी वकील प्रतिभा सिन्हा ने कहा कि याचिका ‘बट्टे खाते में डालना’ और ‘माफ करना’ दोनों एक बात नहीं हैं। उद्योगपतियों की कर्ज माफी नहीं हुई है, बल्कि उनके कर्ज को बट्टे खाते में डाला गया है। इस प्रोसेस में बैंक की उम्मीद होती है कि बाद में कर्ज की भरपाई कर ली जाएगी।
2. राहुल-केजरीवाल के बयान से देश की छवि बिगड़ी
याचिकाकर्ता ने कहा कि राहुल और केजरीवाल ने केंद्र के खिलाफ जानबूझकर ये बयान दिया है। यह बयान भारत की छवि और विश्वसनीयता को नुकसान पहुंचाने के इरादे से दिए गए हैं। इसलिए मामले की CBI जांच हो और दोनों नेताओं के खिलाफ मामला दर्ज किया जाए।
अब पढ़िए राहुल-केजरीवाल ने क्या कहा?
राहुल और केजरीवाल ने वैसे तो कई बार उद्योगपतियों की कर्जमाफी को लेकर केंद्र सरकार पर निशाना साधा है। हालांकि अभी तक यह स्पष्ट नहीं हुआ है कि दोनों नेताओं के किस तारीख और किस जगह के बयान पर याचिका दर्ज की गई है।
राहुल बोले- 15 बड़े उद्योगपतियों का 3.5 लाख करोड़ का कर्ज माफ 
8 फरवरी 2019 को मध्यप्रदेश में राहुल ने कहा था कि मोदी सरकार ने 15 बड़े उद्योगपतियों का 3.5 लाख करोड़ रुपये का कर्ज माफ किया, लेकिन छोटे और सीमांत किसानों को हर साल केवल छह हजार रुपए की मदद की घोषणा की।
केजरीवाल ने कहा- बड़े व्यापारियों का 5 लाख करोड़ रुपए का कर्ज माफ
11 अगस्त 2022 को दिल्ली के सीएम केजरीवाल ने प्रेस कॉन्फ्रेंस में कहा था कि केंद्र सरकार ने गरीब के खाने पर भी टैक्स लगा दिया है, वहीं बड़े व्यापारियों का 5 लाख करोड़ रुपए का कर्ज माफ किया है।
दैनिक भास्कर की ये खास खबरें भी पढ़ें ...
1. मानहानि केस में राहुल गांधी को 2 साल की सजा
'सभी चोरों का सरनेम मोदी क्यों होता है...' इस बयान से जुड़े मानहानि केस में राहुल गांधी को सूरत कोर्ट ने गुरुवार को दोषी करार दिया। इस फैसले के 27 मिनट बाद कोर्ट ने उन्हें 2 साल की जेल की सजा सुनाई और 15 हजार का जुर्माना भी लगाया। पूरी खबर पढ़ें...
2. राहुल जेल जाएंगे या हाईकोर्ट से बेल मिलेगी
20 अप्रैल को सुबह करीब सवा 11 बजे सूरत सेशन कोर्ट ने ‘मोदी सरनेम’ बयान से जुड़े मानहानि केस में दोषी ठहराए जाने के खिलाफ राहुल गांधी की याचिका को खारिज कर दिया। इसके बाद राहुल से जुड़े कई सवाल लोगों के मन में उठ रहे हैं। पूरी खबर पढ़ें...